I lisa. Uued algatused

II lisa. Õigusloome kvaliteedi ja tulemuslikkuse programmi (REFIT) algatused

Nr Pealkiri Lihtsustamise eesmärk/võimalikkus (lühike selgitus läbivaatamise REFITi eesmärgi kohta ning hindamise ja toimivuskontrolli lihtsustamise võimalikkus)

Euroopa roheline kokkulepe

1. Geograafiliste tähiste läbivaatamine Läbivaatamise tulemusena tugevdatakse geograafilisi tähiseid kõigis põllumajandussektorites, säilitades veini- ja piiritusjookide sektori geograafiliste tähiste eripära. ELi geograafiliste tähiste süsteemil on kindel alusstruktuur. Ettepanekuga: lihtsustatakse põllumajandustootjate ja kestlike toodete tootjate jaoks geograafiliste tähiste kasutamist; suurendatakse geograafiliste tähiste atraktiivsust tootjate jaoks, eelkõige liikmesriikides, kus neid vähe kasutatakse; kõrvaldatakse õiguslikud lüngad, sh kohaldamisalas; täiustatakse kaitset ja nõuete täitmise tagamist, eelkõige internetis; suurendatakse geograafilise tähistega toodete tootjate rühmade mõjuvõimu; tagatakse geograafilise tähise kavast saadav suurem väärtus, eelkõige geograafilise tähise logode kasutamise abil; ajakohastatakse geograafiliste tähiste registrite haldamist. Garanteeritud traditsiooniliste eritunnuste kava, mis ei ole pärast 28 aasta möödumist andnud tootjatele ja tarbijatele oodatud eeliseid, asendatakse tõhusama ja paindlikuma märgistusmehhanismiga, mida haldavad sisuliselt liikmesriigid ise ning mille puhul tagatakse samal ajal vajaduse korral ELi tasandil kaitse asjakohaste õigusaktide abil. Väljapakutud algatusega ühendatakse võimaluste piires geograafilisi tähiseid käsitlevad tehnilised ja menetlusnormid, tagatakse ühtne geograafiliste tähiste registreerimismenetlus ning võimaldatakse ELi ja kolmandate riikide taotlejatel esitada digitaalseid taotlusi, et lühendada registreerimiseks kuluvat aega. Lihtsustatud süsteem oleks tootjate jaoks atraktiivsem ja tarbijate jaoks lihtsamini mõistetav ning seda oleks lihtsam tutvustada ja see annaks paremad müügitulemused, kuna geograafilise tähise mõiste tuntus suureneks. Hindamine on käigus. Kavandatav vastuvõtmine: 2021. aasta IV kvartal. Seadusandlik. Õiguslik alus: Euroopa Liidu toimimise lepingu artiklid 43 ja 118. Mõju on kavas hinnata.

2. Osoonikihi kaitse – ELi eeskirjade läbivaatamine Osoonimääruse läbivaatamise tulemusena järeldati, et seda oleks võimalik lihtsustada, selgemaks muuta ja ühtlustada. Määrusesse võidakse lisada ka viimased tehnoloogilised edusammud. Kavandatav vastuvõtmine: 2021. aasta IV kvartal. Seadusandlik. Õiguslik alus: Euroopa Liidu toimimise lepingu artikkel 192. Mõju on kavas hinnata.

3. Jäätmesaadetisi käsitleva määruse (EÜ) nr 1013/2006 läbivaatamine Selle algatusega reageeritakse prioriteetidele, millest on teatatud Euroopa rohelises kokkuleppes ja uues ringmajanduse tegevuskavas. Komisjon teeb ettepaneku muuta jäätmesaadetisi käsitlevat määrust selle hindamise põhjal, et vähendada EList väljapoole suunatud problemaatilisi jäätmesaadetisi, ajakohastada saatmismenetlusi, et need kajastaksid ringmajanduse eesmärke, ning tagada paremini nõuete täitmine. Kavandatav vastuvõtmise kuupäev: 2021. aasta II kvartal. Seadusandlik. Õiguslik alus: Euroopa Liidu toimimise lepingu artikkel 192. Mõju on kavas hinnata.

4. Läbivaatamine – jäätmetes sisalduvate püsivate orgaaniliste saasteainete kontsentratsiooni piirnormide ajakohastamine – jäätmetes sisalduvaid püsivaid orgaanilisi saasteaineid käsitleva määruse jäätmeid käsitleva IV ja V lisa muudatused Selle algatusega reageeritakse prioriteetidele, millest on teatatud uues ringmajanduse tegevuskavas. Komisjon teeb ettepaneku vaadata läbi püsivaid orgaanilisi saasteaineid käsitleva määruse jäätmeid käsitlev IV ja V lisa, et tagada kõneluste jäätmete keskkonnahoidlik käitlemine ja ohutum ringlussevõtt. Kavandatav vastuvõtmise kuupäev: 2021. aasta II kvartal. Seadusandlik. Õiguslik alus: Euroopa Liidu toimimise lepingu artikkel 192. Mõju on kavas hinnata.

5. Direktiivi 94/62/EÜ (pakendite ja pakendijäätmete kohta) läbivaatamine, et tugevdada pakendite ELi turule laskmise olulisi nõudeid Selle algatusega reageeritakse prioriteetidele, millest on teatatud Euroopa rohelises kokkuleppes, uues ringmajanduse tegevuskavas ning pakendite ja pakendijäätmete direktiiviga antud konkreetses õiguslikus mandaadis. Komisjon teeb ettepaneku vaadata läbi pakendeid käsitlevad olulised nõuded, et tagada nende korduskasutamine, ringlussevõtt ja ringlussevõetud materjali kasutamine ning tagada nende puhul paremini nõuete täitmine. Algatusega nähakse samuti ette meetmed, millega võideldakse liigse pakendamise vastu ja vähendatakse pakendijäätmeid. Kavandatav vastuvõtmise kuupäev: 2021. aasta IV kvartal. Seadusandlik. Õiguslik alus: Euroopa Liidu toimimise lepingu artikkel 114. Mõju on kavas hinnata.

6. Direktiivi 2010/75/EL (tööstusheidete kohta) läbivaatamine Tööstusheidete direktiiv vaadatakse läbi osana suurte tööstuskäitiste saastet käsitlevate ELi meetmete läbivaatamisest, millest on teatatud Euroopa rohelises kokkuleppes. Läbivaatamise eesmärk on panustada direktiivi abil rohkem nullsaaste eesmärgi saavutamisse ning tagada selle kooskõla kliima-, energia- ja ringmajanduse poliitikaga. Läbivaatamisega tagatakse, et direktiiv on otstarbekohane tööstuse tulevase ümberkujundamise jaoks. Kavandatav vastuvõtmise kuupäev: 2021. aasta IV kvartal. Seadusandlik. Õiguslik alus: Euroopa Liidu toimimise lepingu artikkel 192. Mõju on kavas hinnata.

7. Euroopa Parlamendi ja nõukogu põllumajanduse sisendite ja väljundite statistikat käsitleva määruse läbivaatamine Põllumajanduse sisendite ja väljundite statistika eesmärk on täita 2020. aasta järgsest ühisest põllumajanduspoliitikast ja Euroopa rohelisest kokkuleppest, eelkõige strateegiast „Talust taldrikule“ tulenevad vajadused. Eesmärk on ajakohastada põllumajandusstatistikat käsitlevaid õigusakte, vähendada andmete esitamisest tekkivat koormust, võtta arvesse uusi andmevajadusi ning tagada kogutud andmete parem võrreldavus. Läbivaatamise tulemusena koondatakse ühtsesse integreeritud õigusraamistikku: o põllumajandustootmise statistika, sh mahepõllumajanduse statistika; o põllumajandushindade statistika ning o taimekaitsevahendite ja toitainete statistika. Kavandatav vastuvõtmise kuupäev: 2021. aasta I kvartal. Seadusandlik. Õiguslik alus: Euroopa Liidu toimimise lepingu artikli 338 lõige 1. Mõju ei ole kavas hinnata.

8. Euroopa Parlamendi ja nõukogu määruse (Euroopa kalandusstatistika kohta, millega tunnistatakse kehtetuks määrus (EÜ) nr 1921/2006, määrus (EÜ) nr 762/2008, määrus (EÜ) nr 216/2009, määrus (EÜ) nr 217/2009 ja määrus (EÜ) nr 218/2009) läbivaatamine Läbivaatamise eesmärk on muuta Euroopa kalandusstatistika koostamiseks vajalike andmete kogumine ladusamaks ja lihtsamaks. Sellega viiakse samuti Euroopa kalandusstatistika vastavusse reformitud ühise kalanduspoliitika andme- ja teabevajadustega. See hõlmab püüki, kalandustoodete lossimist ja vesiviljelust käsitlevat statistikat. Peamine eesmärk on kasutada võimalikult palju ühise kalanduspoliitika raames kogutud haldusandmeid ja vähendada liikmesriikidele tekkivat koormust. Kavandatav vastuvõtmise kuupäev: 2021. aasta IV kvartal. Seadusandlik. Õiguslik alus: Euroopa Liidu toimimise lepingu artikkel 338. Mõju on kavas hinnata.

9. Määruse (EL) nr 305/2011 (ehitustoodete kohta) läbivaatamine Ehitus on üks taastekava keskmes olevast 14 juhtivast tööstuslikust ökosüsteemist. Euroopa rohelises kokkuleppes ja ringmajanduse tegevuskavas märgitud läbivaatamise tulemusena lisatakse määrusesse ehitustoodete suhtes kohaldatav keskkonna- ja ringmajandusnõuete raamistik, mis aitab saavutada hoonete parema energia- ja materjalitõhususe. Algatuse raames tegeletakse hindamise käigus kindlaks tehtud peamiste probleemidega, mis on eelkõige seotud ühtlustatud tehniliste kirjelduste koostamisega ning standardimise blokeerimisega, et parandada turujärelevalvet ja lahendada siiani esinevad probleemid, mis on seotud riigisiseste kaubamärkide või riiklike lisanõuete või katsetega. See parandab ehitustoodete siseturu toimimist. Lisaks sellele tagatakse läbivaatamise tulemusena raamistik ehitustoodete keskkonna- ja kestlikkuskriteeriumide väljatöötamiseks ja rakendamiseks. Ehitustoodete määruse hindamine on näidanud, et ehitustoodete määrusele vastavuse tagamiseks tekkinud kulud moodustavad 0,6–1,1 % sektori käibest ja need kulud kannavad peamiselt tootjad. Analüüs kinnitab, et nõuetele vastavuse tagamisel tekib mastaabisääst ning kulud võivad olla märkimisväärsed VKEde ja eelkõige mikroettevõtjate jaoks. Hoolimata sellest, et ei ole kindlaid tõendeid ehitustoodete määruse mõju kohta siseturule, avaldab ehitustoodete määrus sidusrühmade hinnangul piiriülesele kaubandusele üldiselt positiivset mõju. Kavandatav vastuvõtmise kuupäev: 2021. aasta III kvartal. Seadusandlik. Õiguslik alus: Euroopa Liidu toimimise lepingu artikkel 114. Mõju on kavas hinnata.

10. Määruse (EÜ) nr 1831/2003 (loomasöötades kasutatavate söödalisandite kohta) läbivaatamine 2003. aastal vastu võetud söödalisandite määrusega on kehtestatud normid söödalisanditele lubade andmise ja nende turule laskmise kohta. Hindamise tulemusena tehti kindlaks tegurid, mis takistasid teatavate eesmärkide saavutamist, seetõttu on vaja määrus läbi vaadata. Kooskõlas strateegia „Talust taldrikule“ tegevuskavaga on ettepaneku peamine eesmärk aidata saavutada kestlikum toidutootmissüsteem, kehtestades uued kriteeriumid, millega edendatakse loomade heaolule ja keskkonnale positiivset mõju avaldavatele söödalisanditele lubade andmist. Sellega luuakse ka mehhanismid, et edendada uuendustegevust söödalisandite valdkonnas, eelkõige kui need aitavad vähendada antibiootikumide kasutamist, suurendavad loomade heaolu ja leevendavad kliimamuutuste mõju. Läbivaatamise eesmärk on ka lihtsustada protsesse, mis suurendavad riskihindamise tõhusust, et tuua kiiremini turule innovatiivseid söödalisandeid ja vähendada loaomanike taotlustega kaasnevat halduskoormust. Kavandatav vastuvõtmise kuupäev: 2021. aasta IV kvartal. Seadusandlik. Õiguslik alus: Euroopa Liidu toimimise lepingu artikkel 43 ja artikli 168 lõike 4 punkt b. Mõju on kavas hinnata.

11. Reoveesetete direktiivi 86/278/EMÜ hindamine Reoveesetete direktiivi 86/278/EMÜ eesmärk on edendada reoveesetete nõuetekohast kasutamist põllumajanduses ja reguleerida selle kasutamist, et vältida pinnasele, taimedele, loomadele ja inimestele tekkivat kahjulikku mõju. See direktiiv, mis võeti vastu 30 aastat tagasi, ei vasta täielikult praegustele ootustele ja vajadustele, näiteks selliste uute saasteainete nagu ravimite ja mikroplasti reguleerimise valdkonnas. Hindamise käigus analüüsitakse direktiivi tulemuslikkust ning reoveesetete käitlemisega seotud riske ja võimalusi. Hindamine hõlmab standardkriteeriume, milleks on tulemuslikkus, tõhusus, ühtsus, asjakohasus ja ELi lisaväärtus. Hinnatakse halduskulusid, pöörates eritähelepanu VKEdele ja mikroettevõtjatele avalduvale mõjule.

12. Direktiivi 2007/2/EÜ (millega rajatakse Euroopa Ühenduse ruumiandmete infrastruktuur (INSPIRE)) hindamine INSPIRE direktiiviga on loodud kogu ELi hõlmav digiruum ruumiandmete jagamiseks keskkonnakaitse eesmärgil. Selle hindamise käigus analüüsitakse, kas direktiiv on aidanud keskkonnakaitsemeetmete tulemuslikkust ja tõhusust parandada. Samuti analüüsitakse, kas direktiiv on selle sidusrühmade jaoks jätkuvalt asjakohane ja kooskõlas muude õigusaktidega, eelkõige uue Euroopa rohelise kokkuleppe andmeruumi algatuse kontekstis.

Digiajastule vastav Euroopa

13. Piirkondliku abi suuniste läbivaatamine Algatuse eesmärk on vaadata läbi piirkondliku riigiabi suunised, mis pidid aeguma 2020. aasta lõpus ja mida pikendati kuni 31. detsembrini 2021, et edendada Euroopa Liidus teatavate ebasoodsas olukorras olevate piirkondade majandusarengut, nagu on sätestatud Euroopa Liidu toimimise lepingu artikli 107 lõike 3 punktides a ja c. Piirkondliku abi suunised on üks riigiabi vahenditest, mis aitab saavutada Euroopa rohelise kokkuleppe ja digitaalse strateegia eesmärke. Kehtivates piirkondliku abi suunistes on vaja teha piiratud muudatusi, et leevendada rohelisele majandusele üleminekust tekkivat mõju. Kavandatav vastuvõtmise kuupäev: 2021. aasta I kvartal. Muu kui seadusandlik. Õiguslik alus: Euroopa Liidu toimimise lepingu artiklid 107 ja 108. Mõju ei ole kavas hinnata.

14. Energia- ja keskkonnaabi suuniste läbivaatamine Kehtivaid norme kohaldatakse kuni 31. detsembrini 2020 (ja neid pikendatakse kuni 31. detsembrini 2021). Käimasolev toimivuskontroll on näidanud, et praegused normid on hästi töötanud, aga neid tuleks ajakohastada, et kajastada regulatiivset, tehnoloogilist ja turu arengut ning et need oleks sobilikud majanduse digi- ja rohepöörde jaoks. Komisjon on võtnud Euroopa rohelist kokkulepet ja kestliku Euroopa investeerimiskava / Euroopa rohelise kokkuleppe investeerimiskava käsitlevates teatistes kohustuse vaadata energia- ja keskkonnaabi suunised läbi 2021. aastaks, et toetada majanduse ja tööstuse kulutasuvat üleminekut kliimaneutraalsusele 2050. aastaks. Läbivaatamise tulemusena tuleks tagada ajakohastatud ja lihtsustatud raamistik, mis võimaldab avaliku sektori asutustel saavutada ELi eesmärgid kulutasuval viisil ning liidu konkurentsi ja kaubanduse minimaalsete moonutustega. Eelkõige võimaldab läbivaatamine sobilikke meetmeid, mis edendavad veelgi ajakohast vähese CO2 heitega ringmajandust, tagades konkurentsimoonutuste piiramise ning ühtse turu terviklikkuse piisavad kaitsemeetmed. Läbivaatamise tulemusena tuleks tagada, et läbivaadatud normid on kooskõlas uute tehnoloogiliste ja turu suundumustega ning nende abil tagatakse õiglane ja moonutusteta majanduse ümberkujundamine järgnevatel majanduse taastumise aastatel. Kavandatav vastuvõtmise kuupäev: 2021. aasta IV kvartal. Muu kui seadusandlik. Õiguslik alus: Euroopa Liidu toimimise lepingu artiklid 107 ja 108. Mõju on kavas hinnata.

15. Riskifinantseerimissuuniste läbivaatamine Kehtivaid norme kohaldatakse kuni 31. detsembrini 2020 (ja neid pikendatakse kuni 31. detsembrini 2021). Käimasolev toimivuskontroll on näidanud, et praegused normid on hästi töötanud, aga neid tuleks ajakohastada, et kajastada regulatiivset, tehnoloogilist ja turu arengut ning et need oleks sobilikud praeguste komisjoni prioriteetide ja majanduse taastumise jaoks. Kavandatav vastuvõtmise kuupäev: 2021. aasta IV kvartal. Muu kui seadusandlik. Õiguslik alus: Euroopa Liidu toimimise lepingu artiklid 107 ja 108. Mõju ei ole kavas hinnata.

16. Teadus- ja arendustegevuseks ning innovatsiooniks antava riigiabi raamistiku läbivaatamine Kehtivatel normidel ei ole aegumiskuupäeva. Kuid käimasolev toimivuskontroll on näidanud, et praegused normid on hästi töötanud, aga neid tuleks sihipäraselt ajakohastada, et kajastada regulatiivset, tehnoloogilist ja turu arengut ning et need oleks sobilikud praeguste komisjoni prioriteetide ja majanduse taastumise jaoks. Kavandatav vastuvõtmise kuupäev: 2021. aasta IV kvartal. Muu kui seadusandlik. Õiguslik alus: Euroopa Liidu toimimise lepingu artiklid 107 ja 108. Mõju ei ole kavas hinnata.

17. Üleeuroopalist huvi pakkuvate tähtsate projektide teatise läbivaatamine Kehtivaid norme kohaldatakse kuni 31. detsembrini 2020 (ja neid pikendatakse kuni 31. detsembrini 2021). Käimasolev toimivuskontroll on näidanud, et praegused normid on hästi töötanud, aga neid tuleks sihipäraselt ajakohastada, et kajastada regulatiivset, tehnoloogilist ja turu arengut ning et need oleks sobilikud praeguste komisjoni strateegiliste prioriteetide ja majanduse taastumise jaoks. Kavandatav vastuvõtmise kuupäev: 2021. aasta IV kvartal. Muu kui seadusandlik. Õiguslik alus: Euroopa Liidu toimimise lepingu artiklid 107 ja 108. Mõju ei ole kavas hinnata.

18. Riigiabi üldise grupierandi määruse läbivaatamine seoses rohelise kokkuleppega Kehtivaid norme kohaldatakse kuni 31. detsembrini 2020 (ja neid pikendatakse kuni 31. detsembrini 2023). Käimasolev toimivuskontroll on näidanud, et praegused normid on hästi töötanud, aga neid tuleks ajakohastada, et kajastada regulatiivset, tehnoloogilist ja turu arengut ning et need oleks sobilikud majanduse digi- ja rohepöörde jaoks. Läbivaatamise tulemusena tuleks tagada ajakohastatud ja lihtsustatud raamistik, mis võimaldab avaliku sektori asutustel saavutada ELi eesmärgid kulutasuval viisil ning liidu konkurentsi ja kaubanduse minimaalsete moonutustega. Kavandatav vastuvõtmise kuupäev: 2021. aasta IV kvartal. Seadusandlik. Õiguslik alus: Euroopa Liidu toimimise lepingu artiklid 107 ja 108. Mõju ei ole kavas hinnata.

19. Põllumajandus- ja metsandussektoris ning maapiirkondades antava riigiabi suuniste ja põllumajanduse grupierandi määruse läbivaatamine Kehtivaid norme kohaldatakse kuni 31. detsembrini 2020 (ja neid pikendatakse kuni 31. detsembrini 2021). Käimasolev hindamine on näidanud, et kehtivad normid on hästi toiminud, aga menetlust on võimalik lihtsustada ja kohandada, et suurendada teatavate abimeetmete tulemuslikkust. Riigiabi raamistik peab jätkuvalt olema tihedalt seotud ühise põllumajanduspoliitika õigusaktidega, eelkõige tulevase määrusega, mis käsitleb riiklikele strateegilistele kavadele antavat toetust. Kavandatav vastuvõtmise kuupäev: 2021. aasta IV kvartal. Seadusandlik. Õiguslik alus: Euroopa Liidu toimimise lepingu artiklid 107 ja 108. Mõju on kavas hinnata.

20. Kalandus- ja vesiviljelussektorile antava riigiabi suuniste, kalandussektori grupierandi määruse ja vähese tähtsusega abi määruse läbivaatamine Kehtivaid norme kohaldatakse kuni 31. detsembrini 2020 (ja neid pikendatakse kuni 31. detsembrini 2021). Käimasolev hindamine on näidanud, et kehtivad normid on hästi toiminud, aga menetlust on võimalik lihtsustada. Riigiabi raamistik peab jätkuvalt olema tihedalt seotud ühise kalanduspoliitika õigusaktidega, eelkõige tulevase määrusega, mis käsitleb Euroopa Merendus- ja Kalandusfondi. Kavandatav vastuvõtmise kuupäev: 2021. aasta IV kvartal. Seadusandlik. Õiguslik alus: Euroopa Liidu toimimise lepingu artiklid 107 ja 108. Mõju on kavas hinnata.

21. Masinadirektiivi 2006/42/EÜ läbivaatamine Algatuse eesmärgid on järgmised: (I)tegeleda uutest tehnoloogiatest tulenevate ohtudega, võimaldades samas tehnika arengut; (II)lihtsustada dokumentidele esitatavaid nõudeid, võimaldades kasutada digivormingut, mis vähendab ettevõtjate halduskoormust ja boonusena ka keskkonnakulusid; (III)parandada direktiivi praeguses tekstis kasutatavate teatavate peamiste mõistete ja määratluste õigusselgust; (IV)tagada sidusus muude tooteid käsitlevate direktiivide ja määrustega ning parandada õigusaktide täitmise tagamist, viies need vastavusse uue õigusraamistikuga; (V)vähendada ülevõtmise kulusid, muutes direktiivi määruseks. Kavandatav vastuvõtmise kuupäev: 2021. aasta II kvartal. Seadusandlik. Õiguslik alus: Euroopa Liidu toimimise lepingu artikkel 114. Mõju on kavas hinnata.

22. Arvutipõhiste ettetellimissüsteemide läbivaatamine Arvutipõhiste ettetellimissüsteemide toimimisjuhendit käsitleva määrusega on kehtestatud arvutipõhiste ettetellimissüsteemide õigusraamistik õhuveotoodete jaoks. Määruse üldeesmärk oli vältida turujõu kuritarvitamist ning tagada turu tõhusus ja tarbijate huvide kaitse. Kavandatav vastuvõtmine: 2021. aasta IV kvartal. Seadusandlik. Õiguslik alus: Euroopa Liidu toimimise lepingu artikkel 91 ja artikli 100 lõige 2. Mõju on kavas hinnata.

23. ELi konkurentsiõiguses kasutatavat turu mõistet käsitleva komisjoni teatise hindamine Viimastel aastatel toimuvad muutused üha kiiremas tempos ning maailm muutub üha digitaalsemaks ja ühendatumaks. Turu mõistet käsitlev teatis pärineb 1997. aastast ja selles ei pruugita seega käsitleda kõiki olulisi küsimusi, mis tänapäeval seoses asjaomase tooteturu ja geograafilise turu määratlusega tekivad. Samuti on komisjon nende aastate jooksul saanud turgude määratlemisel palju kogemusi, meetodid on arenenud ja ELi kohtud on andnud täiendavaid suuniseid. Komisjon hindab, kas tema 1997. aasta teatist turu mõiste kohta on vaja ajakohastada, et tagada selle täpsus ja ajakohasus ning et selles oleks esitatud selge ja järjepidev turu määratlemise käsitlus nii monopolivastaste meetmete kui ka ühinemise juhtumite puhul eri tööstusharudes ja seda hõlpsasti kättesaadaval viisil. Komisjon peab tagama, et tema konkurentsi- ja ühinemiseeskirjade täitmise tagamise valdkonnas esitatavates suunistes võetakse ka edaspidi täielikult arvesse digitaaltehnoloogiale üleminekut ja tehnoloogia arengut praeguses ülemaailmses kontekstis.

24. Lairibataristu kasutuselevõtmisega seotud riigiabi eeskirjade hindamine Lairibasektori suhtes kohaldatavate riigiabi eeskirjade eesmärk on võtta kasutusele konkurentsi soodustavad lairibavõrgud, millega tagatakse, et avaliku sektori vahendid suunatakse neid enim vajavatesse piirkondadesse (peamiselt maapiirkonnad), vältides samal ajal erasektori investeeringute väljatõrjumist. Eeskirjade hindamise eesmärk on teha kindlaks, kui hästi need on toiminud, kas need vastavad tehnoloogilistele ja sotsiaal-majanduslikele muutustele ning kas need on sobilikud uute ELi eesmärkide saavutamiseks.

25. Üldist majandushuvi pakkuvate tervishoiu- ja sotsiaalteenustega seotud riigiabi eeskirjade hindamine Hindamise eesmärk on teha kindlaks, millisel määral saavutasid üldist majandushuvi pakkuvate tervishoiu- ja sotsiaalteenustega seotud eeskirjad 2012. aasta üldist majandushuvi pakkuvate teenuste paketi raames ette nähtud eesmärgid, nimelt toetada liikmesriike üldist majandushuvi pakkuvate teenuste rahastamisel, mis on kodanikele ja ühiskonnale tervikuna määrava tähtsusega, säilitades samal ajal riigiabi kontrolli olulised aspektid.

26. Toodete uue õigusraamistiku (otsus nr 768/2008/EÜ toodete turustamise ühise raamistiku kohta ning määruse (EÜ) nr 765/2008 akrediteerimist ja CE-vastavusmärgist käsitlevad sätted) hindamine Selle hindamise eesmärk on analüüsida otsuse nr 768/2008/EÜ (toodete turustamise ühise raamistiku kohta) ning määruse (EÜ) nr 765/2008 akrediteerimist ja CE-vastavusmärgist käsitlevate sätete tulemuslikkust, tõhusust, asjakohasust, sidusust ja neist saadavat ELi lisaväärtust. Hindamise raames tuleb ühtlasi analüüsida, kas need vahendid on sobilikud digitaalajastuks ja keskkonnasäästlikumaks majanduseks ning kas need kiirendavad meie rohe- ja digipööret ja suurendavad meie majanduse vastupanuvõimet.

27. Elektromagnetilise ühilduvuse direktiivi 2014/30/EL hindamine Elektromagnetilise ühilduvuse direktiiv 2014/30/EL käsitleb ELi turule lastavaid elektriseadmeid. Selle kohaldamisala hõlmab mitmeid (ja üha enamaid) tooteid, mida kasutavad nii tavatarbijad kui ka spetsialistid. Elektromagnetilise ühilduvuse direktiivi eesmärk on tagada siseturu toimimine, nõudes, et seadmed vastaksid kohasele elektromagnetilise ühilduvuse tasemele. Täpsemalt on direktiivi eesmärk tagada, et seadmete põhjustatud elektromagnetilised häiringud ei mõjuta muude kõnealuste seadmete nõuetekohast toimimist ja et kõnealused seadmed on ise piisavalt kaitstud elektromagnetiliste häiringute eest, et ootuspäraselt toimida. Hindamise eesmärk on kontrollida, kas elektromagnetilise ühilduvuse direktiiv vastab tulemuslikkuse, tõhususe, asjakohasuse, sidususe ja ELi lisaväärtuse seisukohast endiselt oma eesmärkidele.

Inimeste hüvanguks toimiv majandus

28. Euroopa Parlamendi ja nõukogu 23. juuli 2014. aasta määruse (EL) nr 909/2014 (mis käsitleb väärtpaberiarvelduse parandamist Euroopa Liidus ja väärtpaberite keskdepositooriume ning millega muudetakse direktiive 98/26/EÜ ja 2014/65/EL ning määrust (EL) nr 236/2012, „väärtpaberiarvelduse ja väärtpaberite keskdepositooriumide määrus“) läbivaatamine Algatus põhineb kogemustel, mis on saadud väärtpaberiarvelduse ja väärtpaberite keskdepositooriumide määruse jõustumisest möödunud kuue aasta jooksul, võttes arvesse, et mõnes valdkonnas on uue raamistiku kohaldamisel esinenud praktilisi probleeme. Eelseisvas ettepanekus on seega märgitud konkreetne arv väärtpaberiarvelduse ja väärtpaberite keskdepositooriumide määruse sihipäraseid muudatusi, mille eesmärk on lihtsustada norme ning muuta neid proportsionaalsemaks ja sidusrühmadele vähem koormavaks. Nende valdkondade hulka võivad kuuluda: a) liidu väärtpaberite keskdepositiooriumide piiriülene teenuste osutamine ja asjakohaste taotluste menetlemine; b) menetlused ja tingimused, mille alusel väärtpaberite keskdepositooriumid saavad loa nimetada krediidiasutusi või ennast osutama panganduskõrvalteenuseid; c) isearveldusega seotud normid; d) finantstehnoloogia / tehnoloogiliste uuenduste kasutamine. Kavandatav vastuvõtmise kuupäev: 2021. aasta II kvartal. Seadusandlik. Õiguslik alus: Euroopa Liidu toimimise lepingu artikkel 114. Mõju on kavas hinnata.

29. Kolme järgmise reisijate õigusi käsitleva määruse hindamine: määrus nr 1107/2006 puudega ja liikumispuudega isikute õiguste kohta lennureisi puhul, määrus (EL) nr 1177/2010, mis käsitleb meritsi ja siseveeteedel reisijate õigusi, ning määrus (EL) nr 181/2011, mis käsitleb bussisõitjate õigusi Hindamise järelduste põhjal korraldatakse uuring, mille raames tehakse reisijate õiguste heade tavade võrdlev analüüs kõigi transpordiliikide puhul, esitatakse rongi- ja lennureisijate õiguste valdkonnas praegu toimuvate seadusandlike menetluste tulemus ning kaalutakse reisijate õiguste valdkonnas COVID-19 pandeemia käigus saadud õppetunde.

30. Liidu tolliseadustiku rakendamise vahehindamine Hindamise tulemusena esitatakse terviklik hinnang liidu tolliseadustiku õigus- ja IT-raamistiku rakendamisele ning mõjule nii ELi kui ka liikmesriigi tasandil alates selle jõustumisest 2016. aastal. Liidu tolliseadustiku eesmärk on muu hulgas lihtsustada tollieeskirju, -menetlusi ja -protsesse, saavutada täiesti paberivaba keskkond ning suurendada tollieeskirjade õiguskindlust ja prognoositavust. Hindamise käigus analüüsitakse tollikontrollide ja kaubandusele kaasaaitamise vahelist tasakaalu ning ulatust, milles kehtivad eeskirjad toetavad seaduslikku majandustegevust ning takistavad ebaausat või ebaseaduslikku kaubandust. IT-süsteemide puhul tuleks uuringu käigus hinnata, kas liidu tolliseadustiku paketis sätestatud automaatsed menetlused on võimaldanud tolliasutuste paremat koostööd ning suurendanud eri elektrooniliste süsteemide koostalitlusvõimet. Hindamise käigus proovitakse analüüsida liidu tolliseadustiku ja selle elektrooniliste süsteemide rakendamisega kaasnevaid kõiki kulusid ning turvalisemast ja rohkem nõuetele vastavast kaubandusest ning kiirematest menetlustest saadavaid eeliseid. Neid kaht kriteeriumi tuleks seejärel üksteisega võrrelda ning hinnata kulutõhusust. See hindamine peaks hõlmama liidu tolliseadustiku rakendamise ja kohaldamisega seotud regulatiivset kulu ja tulu kõigi asjaomaste sidusrühmade jaoks (nõuete täitmise kulud, halduskulud, halduskoormus, kasu, säästud) ning võimalusi täiendavaks lihtsustamiseks ja koormuse vähendamiseks, mis ei kahjustaks siiski tollieesmärke.

Euroopaliku eluviisi edendamine

31. Direktiivi 2003/109/EÜ (pikaajaliste elanike kohta) läbivaatamine 2019. aasta seadusliku rände alaste õigusaktide toimivuskontrolli järelmeetmena on pikaajaliste elanike direktiivi läbivaatamise eesmärk parandada selle tulemuslikkust, eelkõige ELi piires liikumise õigusi. Kavandatav vastuvõtmise kuupäev: 2021. aasta III kvartal. Seadusandlik. Õiguslik alus: Euroopa Liidu toimimise lepingu artikli 79 lõige 2. Mõju on kavas hinnata.

32. Direktiivi 2011/98/EL (ühtse loa kohta) läbivaatamine 2019. aasta seadusliku rände alaste õigusaktide toimivuskontrolli järelmeetmena on ühtse loa direktiivi läbivaatamise eesmärk lihtsustada ja selgitada direktiivi kohaldamisala ning tagada madala ja keskmise kvalifikatsiooniga töötajate vastuvõtu- ja elamistingimuste minimaalne ühtlustamine. Kavandatav vastuvõtmise kuupäev: 2021. aasta IV kvartal. Seadusandlik. Õiguslik alus: Euroopa Liidu toimimise lepingu artikli 79 lõige 2. Mõju on kavas hinnata.

33. Määruse (EL) nr 258/2012 (tulirelvadele ekspordilubade andmise ning nende importi ja transiiti käsitlevate meetmete kohta) läbivaatamine Eesmärk on parandada tulirelvade jälgitavust (impordi ühtlustatud märgistamine), parandada riiklike ametiasutuste teabevahetust, suurendada ekspordi- ja impordikontrolli menetluste turvalisust, reguleerida paremini hõlpsasti ümberehitatavate hoiatus- ja signaalrelvade importi ning kohaldada isikute suhtes, kes teatavad muudetud määruse rikkumisest, direktiiviga (EL) nr 2019/1937 sisse seatud rikkumisest teavitajate kaitse korda. Kavandatav vastuvõtmise kuupäev: 2021. aasta IV kvartal. Seadusandlik. Õiguslik alus: Euroopa Liidu toimimise lepingu artikkel 207. Mõju on kavas hinnata.

34. Mereõnnetuste uurimise läbivaatamine Väiksemate liikmesriikide ja väikeste laevastikega riikide jaoks peetakse väga ressursi- ja ajamahukaks luua alaline õnnetuste uurimise asutus, millel on piisavad vahendid ja eksperditeadmised ning mis on suuteline reageerima lühikese etteteatamisajaga. Seetõttu jäetakse õnnetustest teatamata või päästetegevus ei toimu õigel ajal, ekspertide osalusel ja sõltumatult, mis võib mõjutada ohutust ja õnnetuste toimumise sagedust. Läbivaatamise tulemusena võidakse aidata keskenduda paremale ressursikasutusele ja tegeleda vajakajäämistega eksperditeadmiste valdkonnas. Kavandatav vastuvõtmise kuupäev: 2021. aasta IV kvartal. Seadusandlik. Õiguslik alus: Euroopa Liidu toimimise lepingu artikli 100 lõige 2. Mõju on kavas hinnata.

35. Sadamariigi kontrolli läbivaatamine Läbivaatamise käigus uuritakse võimalust kasutada rohkem elektroonilist teavet, et võimaldada sihipärasemaid kontrolle. See võimaldaks keskenduda kontrollide käigus lihtsalt dokumentide kontrollimise asemel operatiivsetele küsimustele. See võimaldaks samuti keskenduda rohkem keskkonnaküsimustele ja töötada välja uuema/keskkonnahoidlikuma ja kvaliteetse laevanduse stimuleerimise mehhanism. See aitaks liikmesriikidel hoida tööl ja õpetada välja sobiliku kvalifikatsiooniga inspektoreid ning kasutada kontrolliandmebaasi, et jagada koormust paremini liikmesriikide vahel. Läbivaatamise käigus kaalutakse võimalust hakata kohaldama kontrolle ka välisriikide kalalaevade suhtes, mis on osutunud eriti ohtlikeks. Kavandatav vastuvõtmise kuupäev: 2021. aasta IV kvartal. Seadusandlik. Õiguslik alus: Euroopa Liidu toimimise lepingu artikli 100 lõige 2. Mõju on kavas hinnata.

36. Lipuriigi kontrolli läbivaatamine Läbivaatamise peamine eesmärk on viia lipuriigi kontroll vastavusse Rahvusvahelise Mereorganisatsiooni kontekstis juba kokku lepitud normidega. Võimaliku lihtsustamise seisukohast uuritakse läbivaatamise käigus võimalust ajakohastada liikmesriikide laevaregistreid ja muuta need (laevadega seotud) e-sertifikaatide hoidmiseks ja vahetamiseks mõeldud e-registriteks. Seeläbi peaks olema võimalik tagada oma lipu all sõitvate laevade tõhusamad teenused ning kontroll ja järelevalve. Läbivaatamine on samuti seotud sadamariigi kontrolli lihtsustamise ja halduskoormuse vähendamise eesmärgiga nii haldusasutuste kui ka tööstuse puhul (kiiremad teenindamisajad sadamates). Lisaks sellele võimaldaks see keskenduda rohkem keskkonnaküsimustele, luues stiimulid kvaliteetsete ja keskkonnahoidlike käitajate jaoks (lisaks nõuete eiramise eest määratavatele karistustele ka eelised nõuete täitmise eest). Läbivaatamise tulemusena aidataks liikmesriikidel Euroopa Meresõiduohutuse Ameti täiustatud suutlikkuse parandamise programmi alusel oma parimaid tavasid pidevalt ajakohastada ja jagada (vältides riiklikul tasandil jalgratta leiutamist). Samal ajal proovitakse tagada suurem ühtlustamine ja ühine arusaam, et saavutada ühtne ELi lähenemisviis nii haldusasutuste kui ka tööstuse jaoks. Kokkuvõttes parandatakse atraktiivsust ja konkurentsivõimet, säilitades kõrgetasemelise ohutuse ja turvalisuse ning vältides saastamist. Kavandatav vastuvõtmise kuupäev: 2021. aasta IV kvartal. Seadusandlik. Õiguslik alus: Euroopa Liidu toimimise lepingu artikli 100 lõige 2. Mõju on kavas hinnata.

37. Verd, kudesid ja rakke käsitlevate õigusaktide läbivaatamine Direktiivi 2002/98/EÜ (inimvere ja verekomponentide ohutus- ja kvaliteedinõuete kohta) ning direktiivi 2004/23/EÜ (inimkudede ja -rakkude ohutus- ja kvaliteedistandardite kohta) ning nende rakendusaktide läbivaatamise eesmärk on ajakohastada verd, kudesid ja rakke käsitlevaid õigusraamistikke. ELi õigusaktidega kehtestatakse vere, kudede ja rakkude suhtes kohaldatavad ranged ohutus- ja kvaliteedistandardid. Need võeti vastu vere, kudede ja rakkude kaudu toimunud nakatumiste tõttu 1980. ja 1990. aastatel. Algatuse eesmärk on ajakohastada kehtivaid õigusakte, et neid saaks viia paindlikumalt kooskõlla teaduse ja tehnoloogia arenguga. Soovitakse võtta arvesse nakkushaiguste (uut) esilekerkimist, sh COVID-19 pandeemiast saadud õppetunde. Läbivaatamise käigus käsitletakse ka kõnealuse sektori üha kaubanduslikumaks ja üleilmsemaks muutumist. Läbivaatamise eesmärk on kõrvaldada õigusaktidest mitu tehnilist sätet ja võimaldada seeläbi standardeid kiiremini ajakohastada. Läbivaatamine võimaldaks ka liita alusaktid ühte õigusakti. Kavandatav vastuvõtmise kuupäev: 2021. aasta IV kvartal. Seadusandlik. Euroopa Liidu toimimise lepingu artikli 168 lõike 4 punkt a. Mõju on kavas hinnata.

38. Kalalaevade ohutuse hindamine Kalandussektor on üks kõige ohtlikumatest tegevusvaldkondadest. Kehtiva direktiiviga 97/70/EÜ kohaldatakse 24 meetri pikkuste ja pikemate laevade suhtes Rahvusvahelise Mereorganisatsiooni 1993. aasta Torremolinose protokolli tehnilisi sätteid. See protokoll on rahvusvaheline kokkulepe, mis kunagi ei jõustunud. Sellele järgnenud 2012. aasta Kaplinna leping, milles säilitatakse enamikku Torremolinose protokolli sätteid, ei ole samuti veel jõustunud ja selle on ratifitseerinud ainult kuus ELi liikmesriiki. Direktiivi 97/70/EÜ hindamise käigus käsitletakse asjaolu, et Kaplinna leping ei ole veel ratifitseeritud ning tehakse kindlaks ohutusvaldkonna õiguslüngad ja võimalikud ajakohastused, et kajastada pärast 1993. aastat toimunud tehnoloogilist arengut, lähtudes rahvusvahelise merekaubanduse sektoris ning ELi laevandusalastes õigusaktides tehtud täiendustest. Samuti kaalutakse, kui otstarbekas on võtta ELi tasandil vastu väiksemaid kalalaevu (alla 24 meetri) käsitlevaid õigusakte. Selles sektoris toimub enamik õnnetustest.

39. Direktiivi 2011/24/EL (patsiendiõiguste kohaldamise kohta piiriüleses tervishoius) hindamine Hindamise käigus analüüsitakse kümme aastat pärast direktiivi vastuvõtmist, kuidas on täidetud direktiivi eesmärk lihtsustada juurdepääsu ohutule ja kvaliteetsele piiriülesele tervishoiule teises liikmesriigis ning kuidas direktiiv on edendanud patisentide õigusi ja liikmesriikidevahelist piiriülest koostööd ELi kodanike huvides. Hindamise käigus analüüsitakse lähenemisviise, mille liikmesriigid on tegelikkuses rakendanud, nende tulemuslikkust ja seda, millised tõkked takistavad patsientidel veel piiriülese tervishoiu kasutamist.

Uus hoog Euroopa demokraatiale

40. Direktiivi 99/2008/EÜ (keskkonna kaitsmise kohta kriminaalõiguse kaudu) läbivaatamine Lähtuvalt hindamise tulemusest tagatakse direktiivi läbivaatamisega paremad ja sihipärasemad vahendid eesmärkide saavutamiseks ning suurem koosmõju teiste keskkonnakaitse alaste õigusaktidega. Läbivaatamise käigus kasutatakse ka Lissaboni lepinguga antud suuremat pädevust kriminaalõiguse valdkonnas. Selle eesmärk on tagada kriminaalõiguse abil parem keskkonnakaitse koostoimes muude õiguslike ja rakendusmeetmetega. Kavandatav vastuvõtmise kuupäev: 2021. aasta IV kvartal. Seadusandlik. Õiguslik alus: Euroopa Liidu toimimise lepingu artikli 83 lõige 2. Mõju on kavas hinnata.